เชิญชวนชาวยะลา ร่วมเป็นเจ้าภาพที่ดี"วิ่งยะลามาราธอน" 25 สิงหาคม นี้
รุกเดินหน้าส่งเสริมเศรษฐกิจ การท่องเที่ยวจังหวัด เทศบาลนครยะลา ประชาสัมพันธ์ จัดกิจกรรมวิ่งยะลา มาราธอน เชิญชวนประชาชน ร่วมเป็นเจ้าภาพที่ดี            วันนี้ (25 พ.ค 62) นายพงษ์ศักดิ์ ยิ่งชนม์เจริญ นายกเทศมนตรีนครยะลา ได้นำ กลุ่มนักวิ่งชาวยะลา กว่า 100 คน เข้าร่วมวิ่ง ประชาสัมพันธ์ การจัดกิจกรรม วิ่ง ยะลามาราธอน เพื่อเชิญชวน ให้ประชาชนได้มีส่วนร่วมเป็นส่วนหนึ่งในการวิ่ง กับ ครั้งแรกของ ยะลา มาราธอน ปี 2562  มนต์เสน่ห์ เมืองนก "นิบง" และ "ยาลอ"  ซึ่งกำหนดจัดขึ้นใน วันที่ 25 สิงหาคม 2562 โดยเริ่มวิ่งจาก สถานีขนส่งเทศบาลนครยะลา ไปถึงสวนศรีเมือง ตลาดเมืองใหม่ยะลา ในระยะทาง 3.5 กิโลเมตร          สำหรับการวิ่ง ยะลามาราธอน เทศบาลนครยะลา จัดขึ้น เพื่อต้องการเสริมสร้างภาพลักษณ์ ของจังหวัดยะลา ส่งเสริมการท่องเที่ยวและเศรษฐกิจในเขตเทศบาลนครยะลา ให้กลับมามีชีวิตชีวา และให้เป็นที่รู้จักแก่บุคคลภายนอก ส่งเสริมให้ผู้สนใจ และประชาชนทั่วไปหันมาออกกำลังกายเพื่อสุขภาพ อีกทั้ง รายได้จากการวิ่งครั้งนี้ ยังได้นำมาจัดตั้งกองทุนเพื่อพัฒนาด้านการศึกษาของเยาวชนในพื้นที่ อีกด้วย ซึ่งการวิ่ง ยะลามาราธอน ได้เริ่มเปิดรับสมัคร ตั้งแต่วันที่ 9 พฤษภาคม 2562  จนถึง ณ ปัจจุบันมีผู้สมัครเข้าร่วมแล้ว สองพันกว่าคน ทั้งนี้ ประชาชนที่สนใจ สามารถสมัครวิ่งได้ ไปจนถึงวันที่ 9 กรกฎาคม 2562 ใน 3 ประเภท คือ Full Marathon 42 km. Half Marathon 21 km. Mini Marathon 10 km. Fun Run 4 km.          นายพงษ์ศักดิ์ ยิ่งชนม์เจริญ นายกเทศมนตรีนครยะลา กล่าวว่า กิจกรรมยะลามาราธอนในครั้งนี้ จังหวัดยะลา และเทศบาลนครยะลา กำหนดจัดงานในวันอาทิตย์ที่ 25 สิงหาคม 2562 ซึ่งเป็นช่วงที่ฤดูกาลผลไม้ของยะลาออกมามากที่สุด โดยหวังว่าจะมีคนจากทั่วประเทศเดินทางมาร่วมกิจกรรมและได้ลองลิ้มชิมรสชาติผลไม้ของยะลาซึ่งได้ชื่อว่าเป็นผลไม้ที่อร่อย ไม่ว่าจะเป็นทุเรียนพันธุ์พื้นเมือง เช่นมูซานคิง หนามดำ พวงมณี ซึ่งหาทานได้เฉพาะในจังหวัดยะลา ทุเรียนพันธุ์ เช่นหมอนทอง ชะนี ก้านยาว รวมถึงผลไม้อื่น เช่น ลองกอง มังคุด ส้มโชกุน จำปูริ่ง และผลไม้ท้องถิ่นที่หายากอีกหลายชนิด            ในขณะเดียวกัน เทศบาลนครยะลาก็หวังว่าจะนำรายได้จากการจัดงาน มาจัดตั้งเป็นกองทุนเพื่อพัฒนาการศึกษาของจังหวัดยะลา ภายใต้การบริหารของทุกภาคส่วนไม่ว่าจะเป็นสถานศึกษาของรัฐ สถานศึกษาเอกชน สถานศึกษาท้องถิ่น เพื่อยกระดับคุณภาพการศึกษาในจังหวัดยะลาให้ดีขึ้นกว่าเดิมโดยมุ่งเน้นในเรื่องของการพัฒนาตัวครูผู้สอน และพัฒนาในตัวผู้เรียน เช่น การจัดทดสอบวัดผลการศึกษาของเด็กเป็นระยะๆ การพัฒนาครูผู้สอนในแต่ละสาขาให้ชำนาญมากขึ้น ตลอดจนการพัฒนาการศึกษาในสิ่งที่ระบบราชการไม่สามารถกระทำได้อย่างเต็มที่         จึงขอเชิญชวนให้ชาวยะลาทั้งในพื้นที่ นอกพื้นที่ มาร่วมกันเป็นเจ้าภาพที่ดี มาร่วมกิจกรรมในครั้งนี้ให้มากที่สุด ตลอดถึงเชิญชวนเพื่อน พี่น้องคนไทยทั่วประเทศเดินทางมาร่วมวิ่งยะลามาราธอนในครั้งนี้ให้มากที่สุด เพื่อให้บรรลุวัตถุประสงค์ของการจัดงาน นำไปสู่การสร้างภาพลักษณ์ เศรษฐกิจของยะลาให้ดีขึ้น โดยเฉพาะการแก้ปัญหาความยากจน ซึ่งเป็นเงื่อนไขหนึ่งของเหตุการณ์ความไม่สงบ และเชื่อว่ากิจกรรมยะลามาราธอนจะช่วยนำความผาสุข มาสู่ชายแดนใต้อย่างยั่งยืน